**Jadvyga Kazlauskaitė** (*Kozłowska*, *Ožėnaitė* ; 1906 gruodžio 16 d. Vilniuje – 1987 m. spalio 13 d. Vilniuje, palaidota Vilniaus Saulės kapinėse) – lietuvių pedagogė ir bibliografė.

Biografija
----------

J. Kazlauskaitė gimė 1906 m.  Leono Kazlausko (1877–1950), motina Veronikos Podlipskaitės (1874–1931) šeimoje. Mokėsi Vilniaus Vytauto Didžiojo gimnazijoje, 1932 m. eksternu lenkų ir lietuvių kalbomis išlaikė egzaminus, 1932–1936 m. studijavo Krokuvos Jogailos universiteto Medicinos fakultete, gavo kūno kultūros mokslų magistro diplomą. J. Kazlauskaitės darbui „Mokyklinių vadovėlių tyrimai higienos atžvilgiu" vadovavo Stepono Batoro universiteto prof. Aleksander Safarewicz ir lenkų kalba buvo publikuotas 1937 m. J. Kazlauskaitė – pirmoji vilnietė lietuvė, kuriai buvo suteiktas fizinio lavinimo magistro diplomas. 

J. Kazlauskaitė iki 1942 m. dirbo kūno kultūros mokytoja Vilniaus ir Vilniaus krašto lietuviškose mokyklose. 1942–1944 m. – Mokslų akademijos bibliotekoje, 1944–1962, su pertraukomis iki 1986 m. – Vilniaus universiteto bibliotekoje.

Kūno kultūros ir sporto pedagogė
--------------------------------

Lietuviškose mokyklose mergaitėms vedė kūno kultūros pamokas, treniravo sportininkus, organizavo sportines varžybas. 1938 m. kartu su Pranu Žižmaru vadovavo vilniečių lietuvių sportininkų delegacijai, vykusiai į antrąją lietuvių tautinę olimpiadą Kaune.

Bibliotekinė ir bibliografinė veikla
------------------------------------

1944–1949 m. Vilniaus universiteto bibliotekoje ėjo Knygų saugyklų ir Bibliografinio skyriaus vedėjos pareigas, nuo 1950 m. – Bibliografinio skyriaus bibliotekininkė ir bibliografė. Viena iš pokario fondų tvarkytojų, dalyvavo atrenkant spaudinius iš Kauno politechnikos instituto.

Mokėjo lietuvių, lenkų, vokiečių ir rusų kalbas. Parengė Vilniaus periodinės spaudos bibliografijos rodykles: 1960 m. – „Vilniaus periodiniai leidiniai, 1760–1918", 1970 m. – „Vilniaus lietuvių periodiniai leidiniai, 1904–1940" (abi išleistos po sudarytojos mirties, 1988 m.). Kitomis kalbomis 1904–1940 m. leistų Vilniaus periodinių leidinių bibliografinis sąrašas liko nebaigtas.

J. Kazlauskaitė kartu su A. Jurčiukoniene parengė personalinę rodyklę apie S. B. Jundzilą. Rankraščių skyriuje tvarkė XVIII a. dokumentus, ruošdama spaudai perrašė 1773 m. rankraštinį Vilniaus akademijos inventoriaus sąrašą „Lustracya Collegium Akademickiego Wileńskiego...". 

J. Kazlauskaitė rinko medžiagą apie lietuvių veiklą tarpukario Vilniuje. 1969 m. parašė atsiminimus apie Vilniaus Vytauto Didžiojo gimnaziją ir jos direktorių Marceliną Šikšnį (su jam skirta bibliografijos rodykle), taip pat – atsiminimus apie mokytojavimą lietuviškose mokyklose.

Dauguma J. Kazlauskaitės perengtų darbų iki šiol nepublikuoti (rankraščiai saugomi Vilniaus universiteto bibliotekos Rankraščių skyriuje).

Šaltiniai
---------

1. ↑  Vilniaus Šv. Rapolo bažnyčios krikšto ir gimimo metrikų knyga, 1906 metai, 815 įrašas
2. ↑  Vilniaus Šv. Petro ir Povilo bažnyčios santuokų knyga, 1905 metai, 78 įrašas
3. ↑  Jadvyga Kazlauskaitė : biograma / parengė N. Giniotienė ir M. Petrauskienė // Vilniaus universiteto bibliotekos metraštis, 1999. Vilnius, 2000. P. 126
4. ↑  Kozłlowska J. Badanie książek szkolnych pod względem higienicznym // Pamiętnik Wileńskiego Towarzystwa Lekarskiego. 1937, z. 1–2.
5. ↑  Misiūnienė, S. Burokaitė, J. Mokytoja, tapusi bibliotekininke // Universitas Vilnensis. 2007, vasaris, p. 12
6. ↑  Pesliakas H. Vilniaus maratono dalyvių laukia dovanos ir specialūs prizai // 15min. 2009, rugpjūčio 25 d.
7. ↑  žr. Misiūnienė, S...
8. ↑  Braziūnienė A. Levo Vladimirovo akcija susigrąžinti istorinius Vilniaus universiteto bibliotekos rinkinius: amžininkų liudijimai // Bibliotheca Lituana III: sugrąžinta praeitis. 2014, p. 209–228.
9. ↑  Kazlauskaitė J. Vilniaus periodiniai leidiniai, 1760–1918. Redaktorė I. Černiauskienė. Vilnius, 1988
10. ↑  Vilniaus lietuvių periodiniai leidiniai, 1904–1940. Redaktorė M. Griškevičienė. Vilnius, 1988
11. ↑  S. B. Jundzilas ir jo darbai / sudarė J. Kazlauskaitė, A. Jurčiukonienė // Biologija. T. 9 (1960), p. 271–281.
12. ↑  XLVIII... Lustracya Collegium Akademickiego Wilenskiego Anno 1773 9bris 17 dnia ... Nuorašas ; Originalas
13. ↑  Bogušis, V. Tikėjimas ateitimi įkvėpė ją darbui : Jadvygą Kazlauskaitę išlydėjus // Tarybinis studentas. 1987, lapkričio 27, p. 2.